Małke mjadwjeźe

Małke mjadwjeźe (Procyonidae) su swójźba znutśika psykojtych rubjažnych zwěrjetow (Carnivora). Słyšy 19 družynow k toś tej swójźbje, kótarež wše su žywe w měrnych a tropiskich conach Ameriki. Taksonomiski wobzwadne jo pśirědowanje w Aziji domacnego małkego pandy, kótaryž źinsa se w swójske swójźbje, Ailuridae, wjeźo.

 Wopis 
Śěło zwětšego jo šwižne. Družyny dośěgnu dłujkosć wót něźi 30 až do 70 cm. Wopuš jo krotki abo ma samsku dłujkosć kaž śěło. Maja pěś palcow.

Małke mjadwjeźe su w nocy aktiwne. Wóni mógu derje lězć, zwětšego su wobydlarje bomow a wšožracki.

Samice pó 60 až do 118 dnjow póroźuju 1 až 7 młoźetow, kótarež se 2 až 7 mjasecow cycaju. Wóni bywaju w starstwje wót 1 až 2,5 lět rodnje zdrjałe.

 Rody
Rozdźěliju małke mjadwjeźe do dweju pódswójźbowu ze šesć rodami a 19 družynami:

 Pódswójźba Potosinae
 Makijowe mjadwjeźe (Bassaricyon) z 5 družinami
 Wity mjadwjeź (Potos flavus)
 Pódswójźba Procyoninae
 Kotofretki (Bassariscus) z 2 družinomaj
 Šupy (Procyon) z 7 družinami, pod tymi jedna mortwa
 Nosowe mjadwjeźe (Nasua) z 3 družinami
 Górski nosowy mjadwjeź (Nasuella olivacea)

Kaž na zachopjeńku naspomnjone, pśirědowanje małkego pandy jo wobzwadne. Drje toś ten jo pódobny w morfologiji mjadwjeźam, genetiskich pśepytowanjow dla pak z toś tymi jano daloko pśiswójźbny a se skerjej do swójskeje swójźby, Ailuridae, wjeźo, abo se wjelikim mjadwjeźam pśilicyjo.

 Žrědła 
 Wolfgang Puschmann, BI-Lexikon Zootiere, VEB Biobliographisches Institut, Leipzig 1989, ISBN 3-323-00280-6, bok 204 
 Meyers Taschenlexikon Biologie, In 3 Bänden, 2. zwězk, ISBN 3-411-12023-1, bok 86 

 Eksterne wótkaze 

Kategorija:Rubjažne zwěrjeta